P. Hrušovský, podpredseda NR SR: (2002-03-15):
návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 312/2001 Z. z. o štátnej službe a o zmene a doplnení niektorých zákonov . Návrh zákona ste dostali pred prvým čítaním ako tlač 1305 a spoločnú správu výborov schválenú gestorským výborom máte ako tlač 1305a. Prosím teraz, aby za skupinu navrhovateľov predmetný návrh zákona uviedol a odôvodnil pán poslanec Orosz. Pán poslanec, nech sa páči, máte slovo. L. Orosz, poslanec: Ďakujem pekne, pán podpredseda. Vážené dámy, vážení páni, dovoľte mi stručne uviesť v mene skupiny poslancov Národnej rady Slovenskej republiky návrh novely zákona č. 312/2001 Z. z. o štátnej službe. Stručne z toho dôvodu, že podrobnejšie ste sa mali možnosť oboznámiť s týmto návrhom počas prvého čítania a počas rokovania výborov. Každý právny predpis musí byť koncipovaný na vyváženosti práv a povinností nositeľov právnych vzťahov. Táto požiadavka je o to naliehavejšia, keď ide o právny predpis, ktorý má charakter kódexu. Zákon o štátnej službe plní charakter pracovnoprávneho kódexu zhruba vo vzťahu k 40 000 zamestnancom štátnej služby. Zákon o štátnej službe priniesol celý rad nových povinností pre zamestnancov štátnej služby, ktoré sú vo viacerých prípadoch zásahom aj do základných práv a slobôd ustanovených v Ústave Slovenskej republiky, ale prirodzene, s možnosťami, ktoré zabezpečuje a umožňuje Ústava Slovenskej republiky. Dovoľte mi uviesť niekoľko príkladov. 1. Zákon o štátnej službe zakazuje zamestnancom štátnej služby podnikať a vykonávať inú zárobkovú činnosť. 2. Ustanovuje pre zamestnancov štátnej služby povinnosť predkladať majetkové priznania. Pri niektorých kategóriách štátnych zamestnancov je stanovená povinnosť predkladať majetkové priznania aj za osoby, ktoré sú v príbuzenskom pomere s týmito štátnymi zamestnancami a navyše sa pri tejto kategórii štátnych zamestnancov ustanovuje aj povinnosť presne evidovať všetky svoje pracovné stretnutia. Ide o povinnosti, ktoré sú zásahom do práva na súkromie. 3. Je ustanovená povinnosť prehlbovať si kvalifikáciu u všetkých štátnych zamestnancov a takisto pravidelne sa podriaďovať služobnému hodnoteniu. Týmto a ďalším právnym povinnostiam, ktoré sú ustanovené v zákone o štátnej službe, nekorešpondujú adekvátne práva. Právna úprava je teda nevyvážená... (Ruch v rokovacej sále.) M. Andel, podpredseda NR SR: Dámy a páni, prosím o pokoj v rokovacej miestnosti, však pána kolegu ani nepočuť. Ďakujem. L. Orosz, poslanec: Právna úprava je teda nevyvážená a to sa stalo predovšetkým vďaka tomu, že sa nám podarilo v lete minulého roku schváliť niekoľko pozmeňujúcich návrhov, ktoré spôsobili problémy v platnom znení zákona o štátnej službe. Za týchto okolností nie je zákon o štátnej službe v platnom znení spôsobilý plniť niektoré svoje základné funkcie. Po prvé, najmä funkciu stabilizačnú, pretože nedokáže v platnom znení zabezpečiť, aby kvalitní a kvalifikovaní ľudia neodchádzali zo štátnej služby. A takisto nedokáže naplniť funkciu motivačnú, a to v tom smere, že nemotivuje mladých ľudí, ľudí kvalifikovaných, odborne zdatných na to, aby prichádzali do štátnej služby. Osobne si neviem predstaviť mladého, vzdelaného, kvalifikovaného človeka, ktorý by sa rozhodol na základe zákona o štátnej službe podľa jeho platného znenia, že celú svoju profesionálnu dráhu strávi v štátnej službe. Ako právnik, ak by som mu mal poradiť, tak by som mu rozhodne neporadil, aby sa stal zamestnancom štátnej služby. Všetky tieto skutočnosti, o ktorých hovorím, majú a môžu mať negatívne dôsledky na kvalitu výkonu štátnej služby, na kvalitu plnenia funkcií štátu a nepriamo aj negatívne dôsledky na všetkých občanov. Za týchto okolností je mimoriadne žiaduce, aby sa platný zákon zmenil tak, aby sa nedostatky, o ktorých som hovoril, z neho odstránili. Nami predkladaná novela zákona o štátnej službe má takúto ambíciu a chcem veriť tomu, že získa aj vašu podporu. Ďakujem pekne, pán podpredseda. M. Andel, podpredseda NR SR: Ďakujem, pán kolega, za uvedenie návrhu zákona a prosím, aby ste zaujali miesto určené pre navrhovateľa. Teraz dávam slovo určenému spoločnému spravodajcovi z výboru pre sociálne veci a bývanie pánu poslancovi Františkovi Halmešovi a prosím ho, aby informoval Národnú radu Slovenskej republiky o výsledku rokovania výborov o tomto návrhu zákona, aby odôvodnil aj návrh a stanovisko gestorského výboru. Nech sa páči, pán kolega, máte slovo. F. Halmeš, poslanec: Ďakujem, pán podpredseda. Vážené dámy a páni, gestorský výbor pre sociálne veci a bývanie ma poveril, aby som vás informoval o výsledku prerokovania predloženého návrhu zákona vo výboroch i v gestorskom výbore a aby som uviedol súčasne spoločnú správu výborov Národnej rady. Výbor Národnej rady Slovenskej republiky pre sociálne veci a bývanie ako gestorský výbor pri rokovaní o návrhu skupiny poslancov na vydanie zákona, ktorým sa mení a dopĺňa zákon č. 312/2001 Z. z. o štátnej službe a o zmene a doplnení niektorých zákonov, podáva túto správu Národnej rade podľa § 79 ods. 1 zákona Národnej rady Slovenskej republiky o rokovacom poriadku: Národná rada Slovenskej republiky uznesením z 12. februára 2002 č. 1896 po prerokovaní návrhu zákona v prvom čítaní rozhodla, že podľa príslušných paragrafov zákona Národnej rady Slovenskej republiky o rokovacom poriadku prerokuje návrh zákona v druhom čítaní, a pridelila ho súčasne na prerokovanie trom výborom, a to ústavnoprávnemu, výboru pre financie, rozpočet a menu a výboru pre sociálne veci a bývanie súčasne ako gestorskému výboru. Gestorský výbor pred rokovaním dostal jeden pozmeňujúci návrh, alebo skupinu pozmeňujúcich návrhov od poslanca Petra Weissa, ktoré prerokoval a konštatoval, že totožné návrhy sú premietnuté už v stanovisku Ústavnoprávneho výboru Národnej rady z 12. marca pod č. 865. Návrh zákona prerokoval výbor pre financie, rozpočet a menu 5. marca a neschválil uznesenie, lebo nehlasovala nadpolovičná väčšina prítomných členov. Schváliť ho odporučili výbory ústavnoprávny a gestorský pre sociálne veci a bývanie. Z uznesení výborov Národnej rady, ktoré návrh zákona prerokovali a odporúčali ho Národnej rade Slovenskej republiky schváliť, vyplýva celkom 32 pozmeňujúcich návrhov, ktoré sú písomne k dispozícii a sú súčasťou spoločnej správy výborov, preto ich nebudem všetky čítať. Predznačím odporúčanie gestorského výboru o spôsobe hlasovania o jednotlivých pozmeňujúcich návrhoch. Gestorský výbor odporúča Národnej rade hlasovať spoločne o bodoch 1, 2, 3, 5, 6, 7, 8, 9, 10, 11, 12, 13, 18, 19, 21, 22, 24, 25, 27, 28, 29, 30, 31 uvedených v IV. časti tejto spoločnej správy a odporúča ich schváliť. Osobitne potom hlasovať o bodoch 15, 16, 17, 23 s odporúčaním schváliť ich. A spoločne o bodoch 4, 14, 20, 26, 32 a odporúča ich neschváliť. Gestorský výbor na základe stanovísk výborov k návrhu skupiny poslancov Národnej rady Slovenskej republiky na vydanie zákona o štátnej službe a doplnení niektorých zákonov vyjadrených v uzneseniach uvedených v IV. časti tejto spoločnej správy a v stanovisku gestorského výboru odporúča Národnej rade návrh zákona v znení pozmeňujúcich a doplňujúcich návrhov schváliť. Gestorský výbor ma súčasne odporučil a ako náhradníka pána poslanca Mesiarika a splnomocnil na prerokovanie navrhovaného zákona v druhom čítaní a treťom čítaní v Národnej rade. Súčasne ma požiadal informovať Národnú radu o výsledku rokovania výborov a odôvodniť návrh a stanovisko gestorského výboru. Ďalej predložiť Národnej rade návrhy podľa § 83 ods. 4, § 84 ods. 2 a § 86 zákona Národnej rady Slovenskej republiky č. 350/1996 Z. z. Súčasne som povinný informovať, že ak v čase prerokovania navrhovaných zákonov možno predpokladať, že nebudú vyhlásené v Zbierke zákonov do 1. apríla 2002, považujem však za aktuálnu informáciu, že budú prerokované tak, aby pán prezident mohol zákony podpísať, aby ich účinnosť mohla byť v rovnakom dátume ako Zákonník práce, teda 1. 4., a že nebude aktuálne prijímať záver, aby účinnosť zákonov bola stanovená dňom vyhlásenia v Zbierke zákonov. Spoločná správa výborov Národnej rady Slovenskej republiky o prerokovaní návrhu zákona bola schválená uznesením Výboru Národnej rady Slovenskej republiky pre sociálne veci a bývanie 14. marca 2002 pod č. 460. Pán podpredseda, prosím, aby ste otvorili rozpravu. M. Andel, podpredseda NR SR: Ďakujem, pán kolega, nech sa páči, zoberte si miesto určené pre spravodajcu výboru. Dámy a páni, otváram rozpravu o tomto bode nášho rokovania. Písomne sa do rozpravy prihlásil pán Prokopovič. Pán kolega, nech sa páči, dávam vám slovo.